CPANEL ร่วมงาน “ออพเดย์” โชว์ผลงานปี 64 โตทะลัก ปันผล “หุ้น-เงินสด” 20 พ.ค.นี้
CPANEL ร่วมงาน “Opportunity Day” โชว์ผลงานปี 64 กำไรโตทะลัก 142% แจกปันผล “หุ้น-เงินสด” ผู้ถือหุ้นรอรับทรัพย์ 20 พ.ค.นี้
CPANEL ร่วมงาน “Opportunity Day” โชว์ผลงานปี 64 กำไรโตทะลัก 142% แจกปันผล “หุ้น-เงินสด” ผู้ถือหุ้นรอรับทรัพย์ 20 พ.ค.นี้
7 เม.ย. 2565

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL เปิดเผยผ่านงานบริษัทจดทะเบียนพบผู้ลงทุน (Opportunity Day) ผ่านช่องทาง Streaming ของเว็บไซต์ตลาดหลักทรัพย์แห่งประเทศไทย โดยสรุปผลประกอบการปี 2564 บริษัทมีรายได้รวม 312.44 ล้านบาท เติบโตทะลุเป้า 40% และมีกำไรสุทธิ 31.80 ล้านบาท โต 142%
พร้อมกันนี้ บริษัทเตรียมปันผลเป็นหุ้นอัตรา 15 : 1 มูลค่า 0.085 บาท/หุ้น และเงินสด 0.0183333 บาท/หุ้น รวมเป็นการจ่ายเงินปันผลสำหรับผลการดําเนินงานประจำปี 2564 ในอัตรา 0.085 บาท/หุ้น คิดเป็น 42.15% ของกำไรสุทธิฯ Record Date 6 พฤษภาคม 2565 กำหนดจ่าย 20 พฤษภาคม 2565
โดยก่อนหน้านี้ นายชาคริต ประเมินภาพรวมตลาดอสังหาริมทรัพย์ปี 2565 คาดการณ์การเติบโตประมาณ 15-20% จากนโยบายภาครัฐการผ่อนคลายสินเชื่อเพื่อที่อยู่อาศัย (Loan-to-Value: LTV) โดยเฉพาะโครงการแนวราบ คาดว่าจะเติบโตมากขึ้น รองรับความต้องการลักษณะการทำงานแบบ Work From Home
ขณะที่ความคืบหน้าเกี่ยวกับการติดตั้งเครื่องจักรใหม่ เพื่อเพิ่มศักยภาพโรงงานเดิม คาดว่าจะติดตั้งในช่วงไตรมาส 2/65 โดย CPANEL ถือเป็นเป็นรายแรกที่นำเทคโนโลยีนี้เข้ามาพัฒนาเพิ่มประสิทธิภาพระบบการผลิต สามารถผลิต Precast Concrete ได้รวดเร็วมากขึ้นและสามารถขยายกำลังการผลิตเพิ่ม 5-10%
สำหรับด้านการลงทุนเครื่องจักรผลิต Precast Concrete เพื่อก่อสร้างโรงงานแห่งที่ 2 หลังจากที่เดินทางไปดูเครื่องจักรที่ประเทศเยอรมันแล้ว ขณะนี้ อยู่ระหว่างเตรียมสรุปการสั่งซื้อ และคาดว่าจะสั่งเข้ามาติดตั้งในช่วงไตรมาส 2/66 หลังจากที่เริ่มก่อสร้างโรงงานแห่งที่ 2 ในช่วงไตรมาส 2/65 ตามแผนที่วางไว้